ЧIуру диндин дестедин таъсирдикай хкудунин виридалайни хъсан къайда – аник аял акатуниз рехъ тагун я.

**Аялар чIуру дестейрин таъсирдикай хуьнин са бязи меслятар:**

- аялдивай чIуру таъсирдикай садлагьана хкечIун кIевелай истемишна кIандач;

- адан къанажагъда хьанвай дегишвал вахтуналди тирди, са ни ятIани илитIнавайди тирди лугьунихъ галаз санал, адав секиндаказ, язух чIугуналди, хъуьтуьлдаказ рахаз эгечIна кIанда;

- адан дустар, адахъ галаз алакъада авайбур ахтармишна, абурун мурадар, фикирар чирна, чIуру ниятар авайбур ятIа, абурун таъсирдикай яваш-явашдиз хкудиз алахъна кIанда;

- аял гьамиша гуьзчивилик хьана кIанда, адаз чIуру крарив эгечIдай мажал гана кIандач;

- аял беден мягькемарунал, чирвилер къачунал, ктабар кIелунал, зегьметдал, майишатдал, кIвале, сала кIвалах авунал машгъуларна кIанда, хийир гъиз ва хийирдин кIвалах ийиз чирна кIанда;

- чпихъ тайин тир нетижаяр хьанвай, агалкьунар къазанмишнавай машгьур ксарин, пешекаррин, алимрин, спортсменрин ва гьакIни таяр-туьшерин чешнейрикай менфят къачуна кIанда;

- эгер хъсан кIелна, са пешедин иеси хьана, кIвалах авуртIа, вич яшамиш жезвай жемият, дуьньядин туькIуьр хьун патал адалай вичелай гзаф кIвалахар алакьдайдахъ инанмишарна кIанда ва хизандин, тухумдин, хайи халкьдин уьмуьрдай, тарихдай кутугай мисалар гъана кIанда;

- и карда кьилин шартI хъуьтуьлвал, умунвал, адал жуван фикир векъидаказ илитI тавун я. Аялдихъ галаз рикIяй-рикIиз, ачухдаказ, рикIин чим гуналди ва къайгъударвал гьисс ийиз туналди рахана кIанда;

- чарасузвал хьайи дуьшуьшра пешекаррин ва я къайдаяр хуьдай органрин куьмекдикай менфят къачуна кIанда;

- диндикай дуьз малуматар къачун патал аял машгьур динэгьлийрин, халкьдин арада гьуьрмет авай имамрин патав тухвана кIанда.

Куьн куь аялрал мукъаят хьухь, гьуьрметлу диде-бубаяр!



Шаклу шейэрни инсанар акурла, тади гьалда дежурный къуллугъриз хабар це:

**Пожарный къуллугъ Полиция**

01 112 010 **–** **Мегафон,** 02 020 – **Мегафон, МТС**

**МТС**  002 – **Билайн**

001 **– Билайн** 8-(8236) -3-44-53

8-(8236) - 3 44-45 98-43-42

8-(988) - 790-89-25

8-(872) - 255-15-25 **Тади куьмек**


55-17-25 03 030 **– Мегафон, МТС**

003 – **Билайн**

**ФСБ** 8-(929) -966-09-58

8-(8236) -3-44-49

**«Сулейман-Стальский район» муниципальный райондин АТК-дин аппарат.**

****

**Терроризм ва экстремизм тагькимарунин жигьетдай агьалияр патал рикIел хуьнин къайдаяр**

Алай вахтунда дуьньяда чун мукьвал-мукьвал терроризмдин ва диндин экстремизмдин месэлайрихъ галаз алакъалу жезва. Терроризм къе инсаният патал еке къурхулувилиз элкъвенва. Международный терроризмди вичин акьалтIай вагьшивал, мурадар кьилиз акъудун патал са куьнин виликни акъваз тийизвайди къалурзава. Террориствилин гьерекатар себеб яз са тахсирни квачир инсанриз, аялриз, дишегьлийриз, агьилриз хасаратвилер, дерт-агьузар жезва. Террористрин фикирдалди, инсандин уьмуьрдихъ са къиметни авач.

**Терроризм** – им инсанрин тешкиллу са дестеди гуж гъалиб авуналди вичин макьсад кьилиз акъудун патал зулумкар гьерекат авун я.

**Экстремизм** – им инсаниятди негь авунвай къайдайра яшайишдинни-сиясатдин, диндин ва милли макьсадар кьилиз акъудун патал ишлемишзавай теория ва тежриба я. Экстремизмдин терефрик къанунди къадагъа авунвай къуватар ишлемишун, гуж гъалиб авун, инсандин ихтиярар чIурун, азадвал сергьятламишун акатзава.

**Диндин экстремизм** – им адет хьанвай диндин ивиррин ва къайдайрин къурулуш инкар авун ва гьакIни абуруз акси терефар хцидаказ илитIун я.

Террористар яз садни хазвайди туш, абур чIуру таъсирдин нетижада арадал къвезва. Адан таъсирдикни, сифте нубатда, акьулбалугъвал бегьем мягькем тахьанвай жегьилар акатзава. Алай вахтунда Шаркь пата пайда хьанвай ва Россияда къадагъа авунвай ИГИЛ тIвар алай дестедивай жегьилар вичин нуфуздик кутуна, алдатмишна рекьелай алудиз алакьзава. Гьавиляй терроризмдин ва диндин экстремизмдин аксина женг чIугунин важиблу рекьерикай сад абур тагькимарун, а гьерекатрин вилик пад кьун, жегьилрин арада гъавурда твадай профилактикадин кIвалах тухун я. И кIвалахни а кардихъ галаз алакъалу я хьи, РФ-дин МВД-дин делилралди, Россияда экстремиствилин метлеб авай дестейрин 360 иштиракчийрин 30% кьван 14 йисалай 20 йисал кьван яшар хьанвай (лап кьери дуьшуьшра 25-30 йисал кьван) жегьилар я. И жигьетдай профилактикадин кIвалах гужлу авунин карда, санлай кьурла, чи махлукьатдин, муаллимрин ва диде-бубайрин хиве еке жавабдарвал гьатзава. Жегьилризни чпин гьерекатрин гьакъиндай жавабдарвал вири хизандин, тухумдин хивени гьатзавайди чир хьун герек я.

Абуруз гьакIни чир хьун герек я хьи, РФ-дин законодательстводин бинедаллаз терроризмдай (статья 205 УК РФ) азадвиликай магьрум ийизва: 1-паюнай – 5 йисалай 10 йисал кьван; и статьядин 2-паюнай – 8 йисалай 15 йисал кьван ва 3-паюнайни 10 йисалай 20 йисал кьван фидалди кар атIузва.

Терроризмдин къармахра гьатзавайбуру чеб чIуру ният гвай ксари алдатмишзавайди, жемятдиз акси кIвалахар тухунунин карда чеб ишлемишзавайди кьатIузвач.

Жегьилриз чпи ийизвай нагьакьан крарин патахъай вири хизан, тухум жаваб гуниз мажбур жезвайди чир хьана кIанда. Аллагьди ганвай уьмуьр масабуруз басхас ийиз, масабурал гуж гъалиб ийиз серф авун гьам диндин, гьам гьукуматдин къанунрин вилик чIехи гунагь ва тахсиркарвал я.

Жегьилар! Тайин са рехъ хкядалди вилик, адан гележегдикай фикир ая! Исламдикай даях кьуна чпин къалп ниятар кьилиз акъудзавайбурун къурбандар жемир! Куьн ишлемишиз тамир!

Куь дидейрин накъвар хуьх! Аллагьди пак Къуръанда лагьанва (мана): «Чна инсандин хиве диде-бубайрив кIанивилелди эгечIун тунва. Иллаки дидедив. Дидеди аял вичин руфуна хуьзва, аял чIехи жердавай адан зайифвал артух жезва! («Лукьман» сура 14-аят). Са сеферда са итимди Пайгъамбардивай (с.а.с.) вич женгиниз тухун тIалабна. Аллагьдин Векилди (с.а.с.) адавай «Вахъ диде авани?» лагьана жузуна. Ада эхь лагьайла, Пайгъамбарди жаваб хгана: «Вун адахъ галаз амукь, гьикI лагьайтIа женнет дидейрин кIвачерик ква!»

Мадни а кар къейд ийиз кIанзава: РФ-дин УК-дин 31-статьядин бинедаллаз, эгер са кас терроризмдин рекьелай хушуналди элячIайтIа, ам уголовный жавабдарвиликай азад ийизва.



Аялар, жаванар, жегьилар диндин экстремизмдин таъсирдик акатунин асул лишанар ихьтинбур я:

- аялди вич жемиятда тухузвай къайда ва адан рахунрин мана-метлеб дегиш жеда;

- адан чинин гьал дегиш жеда, вич-вичихъ пара агъунвайди хьиз гьисс ийида, гьа са вахтунда са гьихьтин ятIани суьгьуьрдик квайди хьиз аквада;

- уьмуьрда вич тухузвай гьал, рахунрин къайда дегиш жеда – садлагьана атIай ва векъи гафар лугьуда, рахунра диндин хци гафар ишлемишда (арабир багърийриз «кафирар» лугьуз жеда);

- вич-вичик агъуна, масабурухъ галаз рахан тийиз, мукьвабурухъ галаз авай алакъа атIуз алахъда, са бязи дуьшуьшра ахлакьдин (психикадин) жигьетдай вичивай вич хуьз жедач, фад хъел къведа;

- геждалди кIвализ хуькведач, са гьихьтин ятIани шаклу мярекатра иштиракда, гьа са вахтунда хуьре, кIвале, хизанда кьиле тухузвай мярекатривай къерех жеда;

- диндин чирвилер къачунин жигьетдай адахъ еке игьтияж ва ашкъи жеда, уьмуьрдин макьсад жагъуриз, вичин яшдиз талукь тушир суалриз жавабар жагъуриз алахъда;

- школадин чирвилер къачунихъ галаз алакъалу тушир маса месэлайрал алахъда, кIвале диндин шаклу ктабар пайда жеда;

- компьютер, айпат ва маса ихьтин такьатар ишлемишиз интернетда, соцсетра гзаф вахт акъудда;

- гзаф цIийи дустар, танишбур, «диндин стхаяр», «диндин вахар» пайда жеда, гьа са вахтунда адетдин, жергедин инсанривай къерех жеда;

- са бязи дуьшуьшра хизандихъ галаз санал са суфрадихъ ацукьдач, дидеди гьазурай хуьрек, ам гьалалди туш лугьуз, недач;

- вичиз хъсан аквазвай дин раиж ийиз, илитIиз, масабур вичин рекьел гъиз алахъда, диде-буба, ата-бубаяр, мукьвабур «авамрай» гьисабда;

- вичи хкянавай диндин артуханвал хцидаказ субутариз алахъда;

- диде-бубайрик рехнеяр кутаз, абуруз «акьулар» гуз алахъда;

- бубайрин диндин рехъ дуьзди туш лугьуз, абурун уьмуьр гунагьар квайди я лугьуз абур тахсиркар ийида, гьа са вахтунда вичикай цIийи инсан хьанвайди къалуриз алахъда;

- диде-буба, чIехи миресар ва тухумдин кьил ам патал кесерлу инсанар яз, яни гьуьрмет авуниз лайихлу ксар яз амукьдач ва икI мад.

